## El Consell declara d’interés públic el desenrotllament, per part dels professionals sanitaris, d’una segona activitat en els grups especials de rescat

*** Per a l’acompliment de la segona activitat, serà necessària l’autorització prèvia i expressa de compatibilitat
* Determinades emergències ateses pels grups de rescat dels consorcis de bombers requerixen la presència de personal mèdic i d’infermeria amb un nivell alt de qualificació**

El Consell ha aprovat la declaració d’interés públic de la prestació de servicis i activitats sanitàries per part de professionals de la Conselleria de Sanitat en un segon lloc o activitat de caràcter assistencial en els grups especials de rescat dels consorcis provincials de bombers de la Comunitat Valenciana.

D’esta manera, els professionals sanitaris de la Generalitat, amb l’autorització prèvia corresponent, podran compatibilitzar un segon lloc de treball o activitat sanitària en els grups especials de rescat, en els termes establits en este acord.

En els últims anys, s’ha detectat un increment significatiu de les emergències que requerixen la intervenció de grups especials de rescat. Estes emergències requerixen activitat assistencial per part de personal mèdic i d’infermeria, per la qual cosa necessiten comptar amb mitjans tècnics i equips professionals amb una alta qualificació professional.

Per això, s’ha considerat necessari declarar d’interés públic que el personal sanitari empleat públic puga participar en estos grups especials i aporte tota la seua experiència i professionalitat.

Els grups de rescat actuen, entre altres àmbits, en els rastrejos i rescats en zones muntanyenques, en l’aprovisionament de nuclis incomunicats, en la vigilància en situacions d’alerta meteorològica i risc alt, en l’evacuació de persones aïllades o en perill en edificis sinistrats o àrees afectades, així com en el transport de personal assistencial en les zones afectades, tot això en col·laboració amb altres servicis d’extinció d’incendis i emergències.

**Sol·licitud de compatibilitat**

Per a l’exercici d’una segona activitat, el professional interessat haurà d’instar una sol·licitud de compatibilitat l’autorització de la qual dependrà de si complix les condicions que marca la Llei 53/1984. Correspon a la persona titular de la direcció general amb competències en matèria de personal al servici del Sistema Valencià de Salut autoritzar la compatibilitat de la segona activitat regulada en el present acord.

Així, entre els requisits per a la seua autorització, la normativa establix que l’activitat secundària no pot interferir en l’estricte compliment dels deures de l’activitat principal, ni comprometre la imparcialitat o independència.

Fecha: 01/04/2025